Alt-J

alt-J խումբը, որը հանդես է գալիս հետևյալ՝ ᐃ նշանի ներքո, բրիտանական ինդի ռոք ոճի խումբ է, ստեղծված 2007 թվականին Լիդս քաղաքում։ Խումբը կազմված է չորս անդամից՝ Ջո նյումեն (կիթառ/վոկալ), Գաս Անգեր- Հելեմթոն (ստեղնաշարային գործիքներ/վոկալ), Թոմ Գրին (հարվածային գործիքներ), Գվիլ Սայնսբերի (կիթառ/բաս կիթառ)։

Խմբի «An Awesome Wave»-ը դեբյուտային ալբոմ թողարկվել է 2012 թվականի մայիսին Եվրոպայում, սեպտեմբերին՝ ԱՄՆ-ում։ Նույն թվականին ստացել են բրիտանական Mercury Prize մրցանակ։ 2014 թվականին Գվիլ Սայնսբերին հեռացավ խմբից։ Նրանց երկրորդ ալբոմը՝ «This Is All Yours»-ը թողարկվել է 2014 թվականի սեպտեմբերի 22-ին՝ զբաղեցնելով բրիտանական հիթ շքերթներում առաջատար հորիզոնականները։ Համերգներից մեկի ժամանակ, որպես Գվիլ Սայնսբերին փոխարինող, Քեմերոն Նայթը միանում է խմբին։ 2017 թվականին խումբը թողարկում է իր երրորդ ալբոմը՝ «Relaxer»-ը և սկսում են հանդես գալ որպես տրիո։ Խումբը վաճառել է իր ձայնագրությունների ավելի քան 4 միլիոն օրինակ ամբողջ աշխարհում և 2 միլիոն ԱՄՆ-ում։

Պատմություն 
Խմբի ձևավորում (2007-2010)

alt-J (∆)-ը ձևավորվել է այն ժամանակ, երբ խմբի մասնակիցները 2007 թվականին հանդիպել են Լիդսի համալսարանում։

Ամեն ինչ սկսվեց այն ժամանակ, երբ Նյումենը ցույց տվեց իր գրած երգերը Սեյնսբերիին և ոգեշնչվելով նրա կիթառահար հայրիկից։ Նրանք սկսեցին ձայնագրել երգերը իրենց սենյակում, որպես ավտոտնակի բենդ (garage band) և պրոդյուսերներ։

An Awesome Wave և շրջագայություններ (2011-2012)

Ուսումն ավարտելուց հետո խումբը տեղափոխվում է Քեմբրիջ, որտեղ 2011 թվականին «Infectious Music»-ի հետ կնքած պայմանագրից մի քանի ամիս առաջ սկսում են աշխատել իրենց երաժշտության վրա։ Իրենց չորս սինգլներից «Breezeblocks»-ը, «Hand-Made»-ը, «Matilda»-ն, և «Tessellate»-ը նրանք ձայնագրել են պրոդյուսեր Չարլի Էնդրույի հետ Լոնդոնում։

«An Awesome Wave»-ի պրոդյուսերը նույնպես Չարլի Էնդրյուն էր և այն ձայնագրվել է Բրիքստոնի «Iguana Studios»-ում։ Նրանց դեբյուտային ալբոմը թողարկվել է 2012 թվականի մայիսի 28-ին Մեծ Բրիտանիայում, Եվրոպայում և Ավստրալիայում, իսկ 2012 թվականի սեպտեմբերի 18-ին՝ Հյուսիսային Ամերիկայում «Canvasback Music» ընկերության շնորհիվ։ Ընդհանուր առմամբ ալբոմը ստացել է դրական գնահատական։

Սեյնսբերի և This Is All Yours (2013-2016)

Գվիլ Սեյնսբերին հեռացավ alt-J-ից 2014 թվականի հունվարի 13-ին։ Այդ մասին հայտարարվեց Թվիթթերում։ Նա ցանկանում էր դուրս գալ խմբից, սակայն խումբը ցանկություն ուներ շարունակելու իրանց գործունեությունը։ Նրանք շարունակեցին աշխատել նշելով նաև, որ նրանք լավագույն ընկերներ են Գվիլի հետ։

2014 թվականի հունիսի 9-ին նրանք հայտարարեցին իրենց երկրորդ «This Is All Yours» ալբոմի թողարկման մասին, որը տեղի ունեցավ 2014 թվականի սեպտեմբերի 22-ին։ «This Is All Yours»-ը բրիտանական պաշտոնական ալբոմների հիթ շքերթում զբաղեցրեց առաջին հորիզոնականները։

Relaxer (2017)

Մարտի 3-ից նրանք սկսեցին թիզեր հրապարակել սոցիալական ցանցերում, հայտարարելով նաև, որ իրենց նոր ալբոմը կթողարկվի 2017 թվականի հունիսի 2-ին և կանվանվի «Relaxer»: Երեք շաբաթ անց՝ մարտի 29-ին նրանք թողարկեցին իրենց երկրորդ «In Cold Blood» սինգլը։ 2017 թվականի մայիսի 24-ին alt-J-ը թողարկեցին իրենց երրորդ «Adeline» սինգլը։

Հունիսի 2-ին նրանց ալբոմը թողարկվեց և ստացավ դրական կարծիքներ։ Հուլիսի 12-ին նրանք թողարկեցին իրենց չորրորդ և ալբոմի վերջին «Deadcrush» սինգլը։

Անվանում 
Խմբի սիմվոլը երկրաչափական պատկեր եռանկյունն է (Δ): Հետևյալ` ∆ սիմվոլը կարող են օգտագործել միայն Apple Mac համակարգիչներում սեղմելով Alt+J:

alt-J-ը սկզբում հայտնի էր որպես «Daljit Dhaliwal» անվանումով, ապա «Films» անվանմամբ։ Սակայն նրանք ստիպված եղան անունը փոխել alt-J, քանի որ արդեն գոյություն ուներ «Films» անունով մի ամերիկյան խումբ։

Մրցանակներ և անվանակարգեր 
2012 թվականին alt-J-ի դեբյուտային ալբոմը հաղթեց «British Mercury Prize»-ը։ Նրանք հաղթել էին Brit Awards-ի «Տարվա լավագույն խումբ» անվանակարգում։ 2012 թվականին «An Awesome Wave»-ը BBC Radio-ում ճանաչվել է տարվա լավագույն ալբոմ։ «This Is All Yours»-ը 57-րդ Գրեմմի մրցանակաբաշխությունում ստացել է մրցանակ «Տարվա լավագույն ալտերնատիվ ալբոմ» անվանակարգում։

Ծանոթագրություններ 

2008 հիմնադրված երաժշտական խմբեր
Քառյակներ